মুরসির নেতৃত্বাধীন ফ্রিডম অ্যান্ড জাস্টিস পার্টির সরকারের বিরুদ্ধে অভিযোগ হচ্ছে, রাষ্ট্রপরিচালনায় দলটি ব্যর্থ হয়েছে। এর প্রধান কারণ হিসেবে বলা হয়, বিরোধী রাজনৈতিক দলগুলোকে সরকার পরিচালনায় সম্পৃক্ত করা হয়নি। প্রশাসন গতিশীল ছিল না এবং অর্থনৈতিক ক্ষেত্রে কোনো সাফল্য তিনি দেখাতে পারছিলেন না; কিন্তু মুরসি ক্ষমতা গ্রহণের এক বছরের মধ্যে মোবারক সরকারের রেখে যাওয়া প্রশাসন, বিচার বিভাগ ও সেনাবাহিনীতে কোনো পরিবর্তন আনতে পারেননি। যখন তিনি পার্লামেন্টের ক্ষমতা বাড়ানোর চেষ্টা করেছেন, তখন বিচার বিভাগ প্রতিবন্ধকতা সৃষ্টি করেছে। যখন সেনাবাহিনী ও প্রশাসনে পরিবর্তন আনার জন্য প্রেসিডেন্টের ক্ষমতা বাড়ানোর জন্য ডিক্রি জারি করেছেন, তখন তাকে মোবারকের মতো তিনি স্বৈরশাসনের পথে যাচ্ছেন বলে বাধা সৃষ্টি করা হয়েছে। এ বাধা এসেছে সেনাবাহিনী, বিচার বিভাগ ও রাজনীতিবিদদের পক্ষ থেকে। সেকুলার রাজনীতিক হামদিন সাব্বাহিকে ভাইস প্রেসিডেন্ট হওয়ার প্রস্তাব করা হলেও তিনি তাতে রাজি হননি। দুর্ভাগ্যজনকভাবে সালাফি আল নূর পার্টিও মুরসির বিরুদ্ধে গিয়ে সেনাবাহিনীর সাথে হাত মিলিয়েছিল। সৌদি ইঙ্গিত ও ব্রাদারহুডের বিকল্প ইসলামপন্থী রাজনৈতিক শক্তি হিসেবে দাঁড়ানোর স্বপ্ন তাদের সে পথে নিয়ে গেছে; কিন্তু মুরসিকে উৎখাতের পর সালাফি নেতৃত্ব বুঝতে পারে তারা কী ভুল করেছে। দ্রুতই মুরসিকে পুনর্বহালের আন্দোলনে তারা শরিক হয়েছে। ১৪ আগস্টের সামরিক অভিযানে আন নাহদা স্কোয়ারে যারা মারা গেছেন তাদের বেশির ভাগ সালাফি রাজনৈতিক সংগঠনের নেতাকর্মী। জেনারেল সিসি ওয়াশিংটন পোস্টের সাথে সাক্ষাৎকারে বলেছেন, ‘বর্তমান সঙ্কটের শুরু আসলে মিসর রাষ্ট্রের ধারণা ও মতাদর্শ নিয়ে। এ বিষয় নিয়েই জনগণের সাথে সাবেক প্রেসিডেন্ট মুরসির বিরোধের শুরু। মুরসি ও মুসলিম ব্রাদারহুড মিসরে ইসলামি সাম্রাজ্য প্রতিষ্ঠা করতে চেয়েছিলেন। মুরসি আসলে পুরো মিসরের জনগণের প্রেসিডেন্ট ছিলেন না। তিনি ছিলেন তার অনুসারী ও সমর্থকদের প্রেসিডেন্ট।’ দেখা যাচ্ছে, জেনারেল সিসি শুরু থেকেই মুরসিকে সরানোর পরিকল্পনা করেছিলেন। সেভাবেই যোগসাজশ গড়ে ওঠে। জনগণের বিপুল ভোটে নির্বাচিত রাজনৈতিক দল কিভাবে রাষ্ট্রপরিচালনা করবে, সে সরকারের রাজনৈতিক কৌশল কী হবে, তা নির্ধারণের দায়িত্ব নিয়েছেন সেনাপ্রধান। জেনারেল সিসির মুসলিম ব্রাদারহুডের ব্যাপারে মূল্যায়ন হচ্ছে ‘বিস্তৃত ৬০টির বেশি দেশে সংগঠিত মুসলিম ব্রাদারহুড। জাতীয়তাবাদ, দেশপ্রেম বা নির্দিষ্ট দেশের ধারণা থেকে নয়, ব্রাদারহুড সংগঠিত হয়েছে একটি আদর্শের ওপর; যা পুরোপুরি একটি সংগঠনের ধারণা থেকে প্রতিষ্ঠিত’ (ওয়াশিংটন পোস্টের সাথে জেনারেল সিসির সাক্ষাকার) অর্থাৎ মুসলিম ব্রাদারহুডের রাজনৈতিক আদর্শকে টার্গেট করেছে সেনাবাহিনী, আমলাতন্ত্র, বিচার বিভাগ ও সেকুলার রাজনীতিকেরা। মোবারকের সুবিধাভোগী আমলাতন্ত্র স্বাভাবিকভাবে কাজ করেনি। অর্থনৈতিক পরিস্থিতি নিয়ে আমরা আগেই আলোচনা করেছি। রাষ্ট্রের ভেতরে ক্ষমতাশালী মিলিটারি সিভিল প্রশাসন ও বিচার বিভাগ যখন আগেই সিদ্ধান্ত গ্রহণ করে সরকারকে প্রতিটি ক্ষেত্রে বাধাগ্রস্ত করা হবে, তখন সবাইকে সম্পৃক্ত করে রাষ্ট্রপরিচালনার কোনো সুযোগ মুরসির ছিল না। তার পরও তিউনিসিয়ার অভিজ্ঞতা থেকে বলা যায় সেকুলারদের মধ্য থেকে রাজনৈতিক নেতৃত্বকে রাষ্ট্রপরিচালনায় সম্পৃক্ত করার বিষয়ে চেষ্টা করা যেত। একইভাবে সালাফিদের রাষ্ট্রপরিচালনার সাথে সম্পৃক্ত করা যেত। এ কথা বলতেই হবে, ক্ষমতা গ্রহণের পর মুসলিম ব্রাদারহডের বন্ধু বাড়ানোর প্রচেষ্টার যথেষ্ট ঘাটতি ছিল। একটি আধুনিক রাষ্ট্র গড়ার নীতি কৌশল ও সেখানে ইসলামের ভূমিকা আরো সুস্পষ্ট করা উচিত ছিল, এর ফলে জাতীয় ও আন্তর্জাতিক পর্যায়ে বিরূপ প্রচারণার বিপরীতে সুস্পষ্ট অবস্থান স্পষ্ট হতো। তবে মুসলিম ব্রাদারহুড যদি বড় কোনো ভুল করে থাকে তাহলো মোবারকের রেখে যাওয়া সেনাতন্ত্রের বিদ্যমান কাঠামোর মধ্যে রাষ্ট্র পরিচালনার চেষ্টা করা। এই কাঠামো ভাঙতে না পারার কারণে বারবার মুরসির সরকারকে সমঝোতার পথে আসতে হয়েছে। ষড়যন্ত্র দানা বেঁধেছে। শেষ পর্যন্ত সেনা অভ্যুত্থানে সরকারের পতন ঘটানো হয়েছে।